Ritratti: Ian Noel Pace, Newsbook .td_uid_2_61727e0086041_rand.td-a-rec-img{text-align:left}.td_uid_2_61727e0086041_rand.td-a-rec-img img{margin:0 auto 0 0} Sinċerament, ma nistax nifhem kif Dr Bernard Grech u sħabu jaspiraw li wara l-Elezzjoni Ġenerali li jmiss il-Partit Nazzjonalista jerġa' jkun fil-gvern. Is-sondaġġi qed juru biċ-ċar li l-Partit Nazzjonalista se jitlef l-Elezzjoni Ġenerali b'distakk kbir meta mqabbel mal-Partit Laburista. Ejjew nibdew mill-Kap, Dr Bernard Grech. Kemm dan jgħix bil-fantasiji kien konfermat meta ħareġ bl-idea li dakinhar tal-Elezzjoni Ġenerali se tkun il-maġġoranza siekta (" silent majority ") li ssalvaw bil-voti tagħha u tagħti r-rebħa lill-Partit Nazzjonalista. Biex ħareġ b'din l-idea bla bażi u banali, għawweġ ir-riżultati tas-sondaġġi kif kien jaqbillu biex seta' joħroġ b'dan l-argument redikolu u tad-daħk. Kompli oħlom! Issa Dr Grech tant qed iħoss disprament meta jara kemm il-poplu għandu fiduċja fit-tmexxija tal-Prim Ministru, Dr Robert Abela, u tal-Gvern Laburista li jmexxi, li spiċċa jwiegħed kollox lil kulħadd biex jipprova jakkwista voti kemm jista'. Imma anke din it-tattika, tradizzjonalment marbuta ma' mexxejja politiċi li jkunu qed jiffaċċjaw telfa elettorali ċerta, fallietlu għax il-poplu mhuwiex injurant u ħafna nies qed jistaqsu minn fejn se jġib il-flus biex isostni dawn il-ħafna wegħdiet bl-addoċċ li qiegħed jagħmel. In-Nazzjonalisti qed iħossuhom iddisprati għaliex jafu li ma jistgħu jagħmlu xejn li jġiegħel lill-poplu Malti jnaqqas mill-fiduċja kbira li għandu fil-Gvern Laburista mmexxi minn Dr Robert Abela. Dan għaliex it- track record tal-gvern immexxi minn Dr Abela hija waħda impekkabbli. Biżżejjed insemmu kif ġiet ikkontrollata l-pandemija tal-COVID-19; kif l-ekonomija baqgħet b'saħħitha u l-qgħad baqa' f'livell baxx ħafna grazzi għall-miżuri f'waqthom li ħa l-Gvern Laburista; kif saru diversi riformi għal iktar governanza tajba, it-tisħiħ tas-saltna tad-dritt, u l-ġlieda kontra kull tip ta' korruzzjoni, eż. Il-ħasil tal-flus; kif, minkejja l-pandemija tal-COVID-19 u l-iżvantaġġi kbar li ġabet magħha għal pajjiżna, baqgħu jiġu introdotti diversi miżuri soċjali li jħarsu lill-aktar membri vulnerabbli tas-soċjetà; eċċ. Il-maġġoranza kbira tal-poplu qed tirraġuna hekk: "Jien lil min se nivvota? – Lill-Partit Laburista fil-Gvern, li mexxa lil Malta fit-triq tal-progress u l-prosperità minkejja d-diffikultajiet kollha, u li għandu Mexxej kapaċissimu? – Jew lill-Partit Nazzjonalista, partit mifni bil-ġlied intern u b'Kap li qed juri kemm hu dilettant fil-qasam politiku? – Ovvjament, nivvota lill-Partit Laburista!" Biex jippruvaw iħammġu lill-Gvern Laburista ta' Dr Robert Abela, in-Nazzjonalisti dejjem idoqqu d-diska li dan huwa gvern korrott. Din hi allegazzjoni verament inġusta għax dak li ġara qabel mhuwiex jiġri taħt Dr Robert Abela. Il-Gvern Laburista beda paġna ġdida u dan wieħed jista' jivverifikah bil-fatti. Minkejja l-vantaġġ kbir li jgawdi l-Partit Laburista meta mqabbel mal-Partit Nazzjonalista, xorta waħda jibqa' l-fatt li l-Laburisti u l-Maltin kollha ta' rieda tajba li għandhom fiduċja fil-Partit Laburista għandhom jaċċertaw li dakinhar tal-Elezzjoni Ġenerali jmorru jivvotaw. Ma nirrepetux l-iżbalji ta' numru ta' nies li fl-2008, bi traskuraġni kbira, naqsu milli jmorru jivvotaw lill-Partit Laburista għaliex ħasbu li r-rebħa hija ċerta u li jistgħu, għal raġunijiet kapriċċużi, ma jmorrux jivvotaw. Xi żmien ilu qaluli b'każ partikolari ta' grupp ta' partitarji Laburisti li dakinhar tal-Elezzjoni Ġenerali tal-2008 ma marrux jivvotaw għaliex siefru flimkien biex marru jaraw lit-tim tal-futbol favorit tagħhom jilgħab logħba tas- Serie A fl-Italja. Irraġunaw li bil-vot tagħhom u mingħajru xorta għax il-Partit Laburista kien se jirbaħ żgur. Wara, indunaw kemm marru żmerċ fil-ħsieb tagħhom, biss imbagħad kien tard wisq! Il-maġġoranza tal-poplu trid lill-Partit Laburista fil-gvern imma qatt m'għandna nassumu b'ċertezza x'se jiġri u għalhekk kruċjali li kulħadd imur jivvota. .td_uid_3_61727e00866b3_rand.td-a-rec-img{text-align:left}.td_uid_3_61727e00866b3_rand.td-a-rec-img img{margin:0 auto 0 0}